**KLAIPĖDOS LOPŠELIS-DARŽELIS ,,BITUTĖ“**

**2015 METŲ VIDAUS AUDITO ATASKAITA**

2014 metais lapkričio mėnesį įstaigoje pravestas Platusis auditas. Buvo pasirinkti Klaipėdos miesto savivaldybės tarybos 2012 m. gruodžio 20 d. sprendimu T2-321 patvirtinti Klaipėdos neformaliojo švietimo mokyklų veiklos išorinio vertinimo tvarkos aprašo 3 priede pateikti veiklos rodikliai. Įstaigos pedagogams buvo išdalinta 18 anketų, suskaičiuoti rezultatai.

Geriausiai įstaigoje vertinami šie pagalbiniai rodikliai:

1.1.2. aplinkos svetingumas;

1.3.2. bendravimas ir bendradarbiavimas su socialiniais partneriais;

2.1.1. programų atitiktis valstybės nustatytiems kriterijams;

2.1.2. programų tarpusavio dermė;

4.1.2. vaiko teisių garantavimas mokykloje;

4.2.2. vaiko asmeninės raiškos tenkinimas;

4.2.4. vaiko sveikatos stiprinimas;

4.2.5. pagalba specialiųjų poreikių vaikams;

5.1.1. IUM vizija, misija ir tikslai.

Silpniau pedagogų vertinti šie pagalbiniai rodikliai:

1.1.1. vaikų kultūra;

1.3.1. IUM bendruomenės narių bendravimo ir bendradarbiavimo kokybė;

5.2.1. įsivertinimo procesas;

5.2.2. įsivertinimo rezultatų naudojimas.

2014-2015 m. m. įstaigos giluminiam auditui pasirinktas pagalbinis rodiklis 3.1.2. **auklėtojų ir tėvų veiklos dermė skatinant vaiko pasiekimus ir juos vertinant.** 2015 m. sausio-spalio mėnesiais vykdytas giluminis auditas, kurį atliko VAK grupė.

**Naudoti metodai ir šaltiniai**

Gautų duomenų analizei naudojome šiuos vertinimo metodus:

- dokumentų analizę;

- veiklos stebėjimą.

Pasirinkto pagalbinio rodiklio 3.1.2.auklėtojų ir tėvų veiklos dermė skatinant vaiko pasiekimus vertinimo šaltiniai:

1. Lopšelio-darželio ,,Bitutė“ ikimokyklinio ugdymo programa (patvirtinta Klaipėdos lopšelio-darželio ,,Bitutė“ direktoriaus.

2. 2015 m. metinis veikos planas (patvirtintas Klaipėdos lopšelio-darželio ,,Bitutė“ direktoriaus 2015 m. sausio 14 d. įsakymu Nr. V-11).

3. Vaikų vertinimo aprašai, vaikų aplankai (duomenis pateikė priešmokyklinių grupių pedagogės, grupių auklėtojos).

4. Grupių tėvų susirinkimų protokolai (duomenis pateikė direktoriaus pavaduotoja ugdymui V. Čėsnaitė).

5. Bendrų renginių su tėvais stebėjimai (apibendrintus duomenis pateikė meninio ugdymo mokytojos E. Kusienė, E. Gložaitienė, grupių auklėtojos).

**Giluminio audito gautų duomenų pavyzdžiai ir faktai**

Ikimokyklinio ugdymo dėmesio centre yra vaikas ir jo ugdymasis. Sprendimus dėl vaikų ugdymosi rezultatų, turinio ir jo organizavimo, vaikų pasiekimų vertinimo įstaigoje dirbantys pedagogai priima kartu su tėvais. Lopšelyje-darželyje yra tėvų informavimo-komunikavimo ir švietimo sistema ir ja vadovaujamasi. Tėvams pateikiama informacija yra objektyvi ir kokybiška. Ugdymo pasiekimai vertinami du kartus per metus, fiksuojami vaiko pasiekimų ir pažangos vertinimo protokole. 2015 metų veiklos plane išsikeltas tikslas analizuoti ir vertinti ugdymo proceso būklę ir kaitą, siekiant inicijuoti pokyčius ugdymo kokybei gerinti. Numatyta vykdyti vaikų pažangos ir pasiekimų stebėseną, diegiant ikimokyklinio amžiaus vaikų pasiekimų aprašą. Veiklos plane numatyti: bendri ir grupių tėvų susitrinkimai, veiklos su tėvais, bendri renginiai su šeima, savalaikė informacija tėvų kampelyje ir internetinėje svetainėje.

2014-2015 mokslo metais įstaigą lankė 183 vaikai. Jų tėvams 2 kartus per metus buvo organizuoti bendri ir grupių tėvų susirinkimai. Juose dalyvavo 83% ugdytinių tėvų (pagal susirinkimų protokolų duomenis). 2014 metų rudenį 7(87,5%) grupių auklėtojos supažindino tėvus su pasiekimų ir pažangos vertinimo sistema. 2015 metų rugsėjo 1 d. įsigaliojo naujas ikimokyklinio amžiaus vaikų pasiekimų aprašas. Visų 9 grupių pedagogės kartu su tėvais susirinkimų bei individualių pokalbių metu aptarė kaip bus vertinami vaikų pasiekimai ir pažanga. Tėvai yra šio proceso dalyviai. Jie stebi, fiksuoja, pasakoja apie vaikų veiklas, jų pomėgius.

2014 m. rudenį vaikų pasiekimus auklėtojos vertino bendradarbiaudamos su tėveliais. Buvo išdalinta 183 vaikų aprašai. 80,6% tėvų anketose apibudino savo vaikų gebėjimus, sveikatos būklę, ugdymosi sunkumus. 19,2% tėvų linkę nevertini savo vaikų, tačiau jie turėjo galimybę susipažinti su vaikų vertinimo pasiekimais ir anketas sugrąžinti. Priešmokyklinio amžiaus vaikų tėveliams vertinimo anketose buvo sudaryta galimybė įvardinti ugdymo lūkesčius. Iš 44 tėvelių 70,6% įvardijo, kad norėtų jog vaikai būtų savarankiškesni, būtų pasiruošę mokyklai, išmoktų skaityti, rašyti, skaičiuoti. 29,4% tėvų neatsakė į pateiktus klausimus.

Tėvų ir pedagogų bendradarbiavimas naudingas tuo, kad bendra veikla suartina tėvus ir vaikus, kelia tiek tėvų, tiek pedagogų autoritetą. Negalima pasiekti gerų rezultatų atsiskyrus nuo šeimos, nes tėvai atlieka daugelį socialinių vaidmenų. Jie šeimoje – įkvepėjai ir drąsintojai, stebėtojai ir vertintojai, planuotojai ir organizatoriai.Tėvų dalyvavimas šventiniuose renginiuose  atskleidė, kaip grupės auklėtojos, įtraukia tėvus į bendrus darželio renginius. Dažnai sudalyvavę šventėje, tėveliai imasi iniciatyvos, siūlo naujas idėjas (,,Kodėlčiukų“, ,,Pabiručių“, ,,Smalsučių“ grupės). Vaikų tėvai turi įvairiausias specialybes, įdomius gebėjimus ar pomėgius. Tėvelių organizavo užsiėmimus ir pamokėles.Didelį pasididžiavimą savo šeimomis po renginių jaučia patys vaikai. Darželis vaikams tampa artimesnis, kai jie mato, kad jie ir jų tėveliai tampa lygūs, kartu šoka, dainuoja, vaidina. Įstaigoje kartu su šeima švenčiamos kalendorinės šventės, vakarojimai, vyksta sporto šventės. Jų metu tėvai gali ir įvertinti vaikų gebėjimus bei būdus kaip vaikui padėti pasiekti geresnių rezultatų.

**Išvados, tobulinimo žingsniai.**

Įstaigoje vykdomas vaikų pasiekimų ir pažangos vertinimas. Vaikų aplanke kaupiami vaiko pasiekimus atspindintys darbai: piešiniai, rankų darbeliai, fotografijos, užrašyti vaikų pasakojimai, pedagogo užrašai, garso, vaizdo įrašai, stebėjimo lapai, vaiko posakiai apie save, aplinkinius, gyvenimą grupėje, šeimoje, pedagogų pastebėjimai, tėvų mintys apie vaiką, draugų vertinimai ir kt. Pedagogai numatomus ugdymosi pasiekimus aptaria ir derina su tėvais.

Vadovaujantis gautais rezultatais, vertinant vaikų pasiekimus ir pažangą tobulinimo rezervai yra šie:

- lopšelio-darželio ,,Bitutė“ ikimokyklinio ugdymo programos atnaujinimas;

- įstaigoje dirbančių specialistų (logopedo, auklėtojos neformaliojo švietimo programai vykdyti, meninio ugdymo mokytojų) aktyvesnis dalyvavimas stebint, atpažįstant bei vertinant ką vaikas žino, supranta ir geba, išsiaiškinant tolesnio ugdymosi poreikius;

- aktyvus bendravimas ir bendradarbiavimas su ugdytinių tėvais, vertinant pasiekimus ir pažangą, naudojimas efektyvesnių būdų ir metodų (projektai, diskusijos, išvykos, talkos ir kt.)

 Vidaus audito koordinavimo grupė